Shanann het Maandagoggend na Colorado teruggekeer ná ’n sakebesoek in Arizona. Volgens Chris het slegte weer tot ’n vlugvertraging gelei en sy het aansienlik later tuisgekom as aanvanklik beplan.
“Sy het ongeveer tweeuur die oggend van die lughawe af by die huis gekom. Ek het rondom 05:15 uit die huis gegaan om te gaan werk. Sy was toe nog hier,” het hy in ’n onderhoud met Denver 7 gesê.
Hy het beweer hy het op die babamonitor gesien hul dogtertjies, Bella en Celeste (onderskeidelik 3 en 5 jaar oud), slaap nog.
“Daar was niemand in die huis nie. Sy was nie hier nie, die kinders was nie hier nie. Hier was niemand. Ek het gedink sy het nie op my oproepe reageer nie omdat sy bloot besig was. Maar toe besef ek iets is nie pluis nie."
“Ek hoop sy en die kinders is nou iewers op ’n veilige plek. Maar as iemand hulle het op ’n plek waar hulle nie veilig is nie, wil ek hulle dadelik terughê.
“Ek het gisteraand al die ligte in die huis aangehou en bly hoop die kinders gaan enige oomblik by die deur inbars, maar dit het nie gebeur nie.
“Ons het ’n emosionele gesprek gehad. Dit was nie ’n rusie nie. Maar ek gaan dit daar laat,” is sy reaksie op ’n vraag of hy en Shanann dalk baklei het voor sy verdwyn het.